Concomitentes | A Xornada Arte e Participación inicia o proceso participativo en Betanzos\nA Xornada Arte e Participación inicia o proceso participativo en Betanzos\nEn Betanzos iníciase un proceso participativo co que pensar de xeito colectivo o encargo da produción dunha obra de arte contemporánea.\nSalón Azul Liceo\nPraza de Galicia, Betanzos (A Coruña)\nA partires de outubro de 2019 e ata o 2021 terá lugar un proxecto de intervención artística que procura que a sociedade civil se convirta en promotora cidadá dunha obra de arte. A través da Concomitentes (www.concomitentes.org) e co apoio e impulso das Asociación Amigas del Parque del Pasatiempo, ACLP Roxin Roxal e a Asociación Amigos do Casco Histórico de Betanzos, así como a colaboración do Concello de Betanzos, preténdese abrir un proceso participativo no que os veciños poidan pedir unha obra de arte a un artista de renome internacional, que se escollerá tras o proceso participativo que terá lugar nos próximos meses.\nA proposta de intervención articulase en torno ao legado dos irmáns García Naveira, como exponentes da migración galega e grandes filántropos. A pregunta da que parte o proxecto é que supón para o conxunto dos veciños ese legado, de aí que a obra de arte pode abordar cuestións como a filantropía, o retorno, o lecer, o patrimonio, as migracións ou o coñecemento enciclopédico.\nO proceso participativo comeza en outubro e faino coa xornada aberta Arte e Participación coa que pretendemos achegarnos aos marcos teóricos e prácticos sobre os que pivotará o proxecto. Esta primeira xornada celebrarase no Salón Azul do Liceo o venres 11 de outubro ás 20:00 e contaremos coa participación de Comba Campoy, quen conducirá a sesión. Comba é actriz, xornalista e doutora en comunicación pola Universidade de Santiago de Compostela. O seu ámbito de investigación transita en torno a subalternidade e o análise do discurso.\nComo relatores estarán Fran Quiroga, Mediador en Concomitentes. Investigador transdisciplinar, que dirixu investigacións como Ruraldecolonizado ou Fiestas Raras, quen nos explicará os modos de participación no proceso, e os obxectivos deste pioneiro proxecto. Con Pilar Cagiao, Doutora en historia e Profesora Titular de Historia de América na Universidade de Santiago de Compostela, abordaremos a legado indiano en Galicia, así como exploraremos o potencial que supuxo este feito no Pais. Co coordinador de exposicions e do Laboratorio 987 do MUSAC (Museo de Arte Contemporánea de Castilla León), Eneas Bernal atenderemos a procesos artísticos nos que a cidadanía está no centro, atendendo a importancia do proceso e a incertidume como xeito de vivir estes proxectos. E coa doutora en antropoloxía pola Universidade de Pennsylvania e actualmente científica titular do Instituto de Ciencias de Patrimonio (Incipit) del CSIC, Cristina Sánchez Carretero, analizaremos os conflictos entre patrimonio e sociedade, e a necesidade de implementar métodos participativos na custodia do patrimonio.


Leite, froita e pan forman un almorzo educativo para cincuenta estudantes de Lugo | AGACA\nPor Agaca Xaneiro 15, 2016 15:18\nCincuenta estudantes do CEIP Rosalía de Castro (Lugo) participaron na actividade “Almorz@ con Beizos Brancos”, que aconsella sobre almorzos saudables con produtos galegos e mostra o proceso de transformación do leite.\nAGACA (Asociación Galega de Cooperativas Agroalimentarias) e Obra Social “la Caixa” organizan a iniciativa, que comezou en 2015 e continuará en 2016, en centros educativos de toda Galicia.\nNenos e nenas do segundo ciclo de primaria do CEIP Rosalía de Castro (Lugo) aprenderon esta mañá diferentes opcións para comezar a xornada cunha correcta achega enerxética e con alimentos saudables, naturais e procedentes maioritariamente do mercado nacional, fronte aos almorzos pouco variados ou baseados en produtos procesados industrialmente.\nDurante a actividade, de formato lúdico e didáctico, o alumnado propuxo varios menús que foron valorados pola nutricionista María Fernández, que impartiu a charla formativa. Os produtos lácteos, o consumo de zumes naturais como complemento pero non como substitutivo das froitas de tempada (pois a froita enteira achega máis enerxía e nutrientes que a espremida), e mesmo o aguacate no canto de manteiga para as torradas foron algunhas das suxestións.\nA modo de exemplo, degustaron un almorzo san e completo, formado por leite enteiro con cacao puro e mel, torradas de pan galego con aceite e froita.\nAdemais, un xogo en grupo amosou aos estudantes todos os pasos do proceso de transformación do leite, dende a granxa ata os fogares, para dar visibilidade e pór en valor os empregos e a riqueza produtiva vencellados ao sector agroalimentario galego.\nAGACA e Obra Social “la Caixa” poñen en marcha este programa para impulsar correcta alimentación dos nenos e nenas de Galicia e fomentar nos fogares hábitos alimentarios saudables, ademais de pór en valor os produtos do agro galego.


Psicoloxía do desenvolvemento de 0 a 6 anos\nAsignatura Psicoloxía do desenvolvemento de 0 a 6 anos Código 652G01004\nAprendizaxe colaborativa A3 A15 B1 B5 B11 B24 C4 C6 C7 Traballo en grupos de catro persoas que consiste na realización de actividades a facer na aula e fóra dela para cada un dos temas. Estas actividades colaborativas serán basicamente de orientación-execución ou demostración-práctica. Este traballo realizarase para que o alumnado comprenda significativamente a información e a integre na súa estrutura de coñecementos. 0\nTraballos tutelados A2 A4 B1 C6 Informe do traballo individual e grupal realizado para a elaboración de actividades de orientación-execución e de demostración-práctica.\nEste informe entregarase a través da plataforma virtual Moodle da Universidade da Coruña. 20\nAnálise de fontes documentais B11 Busca de fontes documentais para descubrir os contidos propios e específicos da disciplina e o currículo da educación infantil. 0\nInvestigación (Proxecto de investigación) A2 A4 B1 B5 B11 C6 C7 Trátase de identificar, analizar e estudar algunhas das características psicoevolutivas dunha pequena mostra de alumnado de infantil e elaborar informes/artigos psicoeducativos, a partir da observación participativa ou da aplicación de probas, en base aos datos obtidos. Todo isto farase a través dun proceso de discusión en pequenos grupos de traballo.\nEste informe entregarase a través da plataforma virtual Moodle da Universidade da Coruña. 40\nProba de ensaio A2 A4 Proba de carácter individual para verificar o grao de adquisición das competencias do "saber" e "saber facer". 40\n1ª CONVOCATORIA. 1ª\nDependendo da asistencia continuada ou non as clases, hai dúas\nmodalidades de seguir a materia de “Psicoloxía do desenvolvemento de 0 a 6\nanos” que determinan dous modos diferentes de avaliación: Modalidade A:\nAvaliación Continua e Modalidade B de Avaliación Final\n• Modalidade A.\nAvaliación Continua. Nesta modalidade levarase a cabo unha avaliación\nde tipo procesual consistente na realización dunha serie de actividades e\nprácticas de cada tema realizadas en grupo co seguimento periódico das mesmas.\nPor tanto será obrigatoria a asistencia ás clases (como mínimo o 85% das horas\npresenciais, é dicir, só se poderá faltar un máximo de 4 módulos no\ncuadrimestre con ou sen xustificación, en caso contrario deberase optar pola\nmodalidade B), sendo imprescindíbel ademais a participación activa e continuada\npor parte do alumnado no grupo de traballo na aula (no caso de non ser así\ncontabilizarase como unha ausencia). Esta avaliación levarase a cabo a partir:\na/ Da exposición oral e presentación por escrito das actividades\nde grupo de cada un dos temas (traballos tutelados) que suporán un máximo dun\n20% da cualificación\nb/ Da presentación por escrito das prácticas grupais que se\nsuxiren para cada tema (investigación -proxecto de investigación-) e que\nsuporán un máximo do 40% da cualificación.\nc/ Da proba do ensaio individual sobre os contidos\nteórico-prácticos da materia. Isto representa como máximo un 40% da\nPara superar satisfactoriamente a materia será necesario presentar\ntodas as actividades e prácticas propostas para cada tema e realizar a\nproba de ensaio individual, obtendo en cada unha delas o 50% do peso da\ncualificación e participar no traballo non presencial como mínimo nun 85% das\nA cualificación final será a suma das puntuacións obtidas en cada\nun dos elementos da avaliación segundo o seu peso respectivo. No caso de non\nsuperar algunha das partes obrigatorias, a nota final será a nota da parte non\nModalidade B . Avaliación Final. Para aquel\nalumnado que non asista ao 85% das horas presenciais ou con recoñecemento de\ndedicación a tempo parcial e dispensa académica de exención de\nasistencia, a cualificación virá determinada por unha proba final escrita\ndos contidos teórico-prácticos da materia.\n1ª CONVOCATORIA. 2ª OPORTUNIDADE\n- Na Modalidade A. Terase que repetir a parte obxecto de\navaliación en que non se acadou o 50% do seu peso na cualificación\n- Na Modalidade B. A avaliación realizarase segundo o\nsinalado para a 1ª oportunidade.\nNas restantes convocatorios seguirase a Modalidade B de Avaliación Final,\nisto é proba escrita dos contidos teórico-prácticos da materia do curso


A rede de escolas “A Galiña Azul” obxecto de estudo por parte do Instituto Vasco de Evaluación e Investigación Educativa | A Galiña Azul\nA rede de escolas “A Galiña Azul” obxecto de estudo por parte do Instituto Vasco de Evaluación e Investigación Educativa\n[16-06-2017] O xerente do Consorcio Galego de Servizos de Igualdade e Benestar, Perfecto Rodríguez, mantivo hoxe un encontro de traballo coa técnico do Instituto Vasco de Evaluación e Investigación Educativa (IVEI), Cristina Elorza. A representante deste órgano dependente da Consejería de Educación se desprazou estes días a Galicia para coñecer de preto a rede de escolas infantís para nenos de 0 a 3 anos “A Galiña Azul”.\nRodríguez e Cristina Elorza conversaron sobre os diferentes modelos de xestión das escolas infantís e da necesaria colaboración entre as administracións. Un encontro que se celebrou nos servizos centrais do Consorcio Galego de Servizos de Igualdade e Benestar en San Lázaro e que estivo precedido por una visita da técnico do IVEI á escola infantil da localidade pontevedresa de Tui.\nAo finalizar o encontro Perfecto Rodríguez lle fixo entrega dun exemplar da “Guía e outros aspectos básicos para a elaboración do proxecto educativo das escolas infantís 0 a 3”, unha publicación que recolle os fundamentos para o funcionamento deses centros.\nTotal Page Visits: 415 - Today Page Visits: 1\nA Xunta estuda co Concello de Cedeira a posible ampliación da escola infantil da "Galiña Azul"\nAs escolas infantís da rede "A Galiña Azul" de Sada e Arteixo gañan os dous primeiros premios do certame "Refugallando Cartón" en categoría 0 a 3 anos


Bruxelas quer que se faga unha nova investigación técnica sobre Angrois - POLÍTICA - Sermos Galiza - Diario de intereses galegos\nPIDE UNHA NOVA CIAF\nBruxelas quer que se faga unha nova investigación técnica sobre Angrois\nOlalla Rodil Seguir a @@orodil 08 xullo 2016 07:36 h.\nImaxe da retirada do comboio [O.RODIL]\nAliás, deixa a porta aberta a un posíbel proceso sancionador polo incumprimento da Directiva sobre seguridade ferroviaria que obriga os Estados membros a garantir comisións independentes.\nO informe elaborado pola Axencia de Seguridade Ferroviaria europea supón un bon tirón de orellas para o goberno español e, no concreto, para o Ministerio de Fomento.\nPara alén de cuestionar a composición da Comisión de Investigación de Accidentes Ferroviarios (CIAF) pon en cuestión que garantise a súa obrigada independencia á hora de pesquisar o acontecido na curva da Grandeira o 24 de xullo de 2013.\nNeste senso, a portavoz do BNG en Bruxelas, Ana Miranda, asegura, en declaracións a Sermos Galiza, que a axencia "deixa a porta aberta a iniciar un proceso sancionador" contra o Estado español por incumprir a Directiva 2004/49 sobre Seguridade Ferroviaria. Cuestión sobre a que traballará nos vindeiros meses, avanza.\nA axencia entende que debe reabrirse a CIAF e elaborar un novo informe\nAliás, no propio documento, a axencia entende que debería ser reaberta a comisión de investigación para a elaboración dun outro informe, ora ben, garantindo a independencia do órgao "dada a natureza moi seria do accidente".\nPara a voceira do Bloque, as conclusións europeas son "demoledoras" e "están a darnos a razón" en todas aquelas cuestións que veñen sendo denunciadas pola propia organización frontista mais tamén pola Plataforma de vítimas e familiares.\nEn nome do colectivo, o seu presidente, Jesús Domínguez, asegurou estaren "emocionados" polo conseguido após tres anos do accidente no que faleceron 81 persoas e máis dun cento resultaron feridas. Ao igual que o BNG, desde a Plataforma exixen a demisión da ministra de Fomento Ana Pastor, e darán traslado do informe íntegro ao seu avogado no proceso xudicial aberto polo sinistro cuxa fase de instrución volveu ser reaberta por orde da Audiencia Provincial da Coruña.


O SLG presenta aos partidos políticos do 25-S a folla de ruta para dinamizar a Galiza labrega e rural - Sindicato Labrego Galego\n8 de Septembro do 2016\nPara reverter esta situación, dende o Sindicato Labrego Galego elaboramos un extenso documento con alternativas realistas e viables. De seguido, resumimos estas propostas agrupadas por temáticas e en dous grandes bloques, o das políticas xerais e as políticas por sectores:\n1. MOCIDADE. Apoio á incorporación de persoas mozas ás actividades agrogandeiras que garanta o relevo xeracional nas granxas. Debe facerse a través de programas con suficiente dotación orzamentaria, durante un período de tempo suficiente e con acceso a asesoramento e formación. En ningún caso se debe utilizar esta axuda para promover un endebedamento excesivo da persoa beneficiada e cómpre poñer fin á fiscalidade abusiva que grava estas axudas.\n2. SERVIZOS PÚBLICOS no rural accesibles e de calidade.\n3. MULLERES. Políticas integrais que poñan fin ás numerosas discriminacións que padecen as mulleres labregas e as que viven no rural. A violencia contra as mulleres debe ser considerada, a todos os efectos, o problema máis grave na actualidade e deben poñerse en marcha as medidas axeitadas para erradicala.\n4. POLÍTICAS AGRARIAS. Diante dos acordos comerciais internacionais e das políticas agrarias europeas e estatais, o futuro Goberno Galego debe crear alianzas institucionais e con movementos sociais dirixidas a que as políticas agrarias se constrúan e baseen nos seguintes obxectivos:\nMaiores cotas de soberanía alimentaria para Galiza, entendendo esta como o dereito a protexer e decidir as políticas agrarias e alimentarias da nosa terra, dando prioridade á calidade nutritiva e biolóxica dos alimentos, ao desenvolvemento das economías locais e dun modelo social de produción, aos produtos de proximidade e circuítos curtos de comercialización, apostando por modelos cada vez menos dependentes de combustibles fósiles e máis respectuosos co entorno.\nRelacións comerciais exteriores baseadas na cooperación. Ningún acordo comercial pode comprometer a seguridade e soberanía alimentaria doutro pobo a través de prácticas como o dumping, a imposición de prezos ruinosos, a rebaixa dos estándares de calidade ou a competencia desleal. A posición do Goberno Galego debe ser contraria a acordos comerciais como o TTIP ou o CETA.\nA aposta por modelos de produción baseados na agroecoloxía, no recoñecemento do saber tradicional labrego e na investigación e técnicas agrícolas que sexan respectuosas e sostibles a todos os niveis. Neste senso, o Goberno Galego debe aplicar o principio de precaución e rexeitar calquera insumo agrario que non teña demostrado a súa inocuidade para a saúde e o medio ambiente. Este punto recolle medidas concretas como declarar Galiza zona libre de transxénicos, prohibir herbicidas como o glifosato ou protexer o uso e o dereito a producir sementes por parte dos labregos e das labregas.\nApoio decidido á produción, transformación e distribución de alimentos ecolóxicos.\nDefensa de políticas agrarias públicas de regulación da produción e do mercado. Un exemplo claro disto sería o sector lácteo, no que o Goberno Galego debe defender unha regulación obrigatoria a escala europea dos volumes de produción e dos prezos, que deberán cubrir sempre os custes de produción.\nConcentrar os apoios públicos en proxectos que pechen o ciclo produtivo e xeren valor engadido a través da transformación e comercialización; con preferencia sobre outros que se centren na obtención de materias primas ou produtos de escaso valor. Un elemento dinamizador deste tipo de proxectos pode ser a compra pública de alimentos de proximidade e ecolóxicos, tanto frescos como transformados, comercializados directamente polas granxas para comedores públicos dos centros escolares, hospitais, residencias de persoas maiores, etc. Para isto, é necesario que o futuro Goberno Galego revise e adapte as normas sanitarias que rexen a produción de alimentos, deseñadas para grandes industrias, pero que expulsan do mercado as pequenas producións artesanais.\nApoio a fórmulas de cooperación e proxectos de economía social. As cooperativas deben servir de instrumento comercial, técnico e financeiro; ademais de seren factor que dea estabilidade e fomente a solidariedade entre produtores e produtoras, e rexerse por un funcionamento democrático baseado nas decisións dos socios e socias e na defensa dos seus intereses.\nPotenciar os centros públicos de formación, investigación e o asesoramento para apoiar a incorporación de xente nova ao agro. Tamén é imprescindible manter unha rede de asesoramento de calidade para as explotacións en activo, polo que cómpre dotar de recursos materiais e humanos suficientes as oficinas agrarias comarcais.\nControl efectivo e seguimento dos danos da fauna salvaxe, con indemnizacións suficientes e xustas para as granxas damnificadas que cubran tamén o lucro cesante. Debe ser a sociedade no seu conxunto quen asuma a conservación da fauna salvaxe e non as explotacións coas súas reses e cultivos.Prezos e cadea alimentaria.\n5. PREZOS E CADEA ALIMENTARIA. O Goberno Galego debe actuar na maior brevidade, e en colaboración con outras administracións, para:\nCrear referencias obxectivas dos custes de produción que se actualicen regularmente e sexan un instrumento transparente e realista na formación de prezos. A lexislación da cadea alimentaria debe prohibir a imposición de prezos que supoñan vender a perdas.\nMesas permanentes de negociación cos axentes da cadea alimentaria.\nSistema de mediación público nos contratos agrarios e gandeiros, accesible e gratuíto, e que evite cláusulas abusivas.\nBuscar alianzas para forzar a modificación da normativa de competencia de cara a conseguir instrumentos para rematar coa posición de dominio da distribución e da industria.\nEliminar as prácticas fraudulentas e enganosas da distribución na etiquetaxe de alimentos non producidos na nosa terra, con implicación da administración pública no control. A etiquetaxe debe indicar obrigatoriamente a orixe e características do produto.\n6. TERRA E SUPERFICIE AGRARIA ÚTIL. Galiza perdeu ao redor do 25% da súa superficie agraria útil (SAU) dende a entrada no Mercado Común Europeo. Para reverter esta situación, cómpre dotar de recursos humanos e materiais suficientes o Banco de Terras de cara a facer del unha ferramenta efectiva para que a terra agraria abandonada poida ser utilizada polas granxas que a precisen a prezos asumíbeis. O obxectivo mínimo do Goberno Galego sería acadar que Galiza teña un 33% do seu territorio como SAU, aínda que o desexábel sería chegar a un 40%. Indispensable se queremos que as nosas granxas teñan suficiente base territorial para ser sostibles e non depender de máis de insumos externos.\n1. LEITE. Fronte á peor crise que se recorda no sector, medidas de urxencia para rematar coa posición de dominio das industrias e da distribución. Entre elas:\nAlianzas a nivel estatal e europeo para defender a regulación pública da produción de cara a evitar excedentes e o afundimento dos prezos.\nGarantía de recollida a uns prezos mínimos en orixe que cubran os custes de produción e remuneren dignamente o traballo.\nRematar cos contratos de adhesión e as cláusulas abusivas.\nDefinición oficial dos tipos de leite, cuns parámetros obxectivos de calidade.\nEvitar a fraude e garantir que as industrias non pagan aquí leite a prezos de po, ao tempo que importan de fóra leite, queixos e produtos lácteos para substituír a produción propia.\nReducir o endebedamento do sector e aumentar a base territorial das granxas.\nApoio decidido a proxectos que xeren valor engadido baseados na calidade.\n2. CARNE DE VACÚN. Un dos sectores da máis reducida rendibilidade e dos máis desatendidos dende a Administración que, habitualmente, segue en activo nas zonas rurais máis desfavorecidas e castigadas de Galiza. Entre as propostas do SLG:\nAcceso a unha base territorial suficiente.\nMantemento e mellora do programa de axudas de razas autóctonas.\nNas axudas, que non se exclúan as superficies que empregan as granxas en extensivo e que se teñan en conta as persoas en activo, e as zonas desfavorecidas.\nFomento do consumo da carne do país fronte á foránea.\nControl das pesadas nos matadoiros.\nClasificar este sector como estratéxico para manter a poboación e vertebrar o rural galego.\nNovo impulso da IXP Ternera Gallega, co obxectivo de que teña capacidade para comercializar toda a carne de calidade das explotacións familiares.\nA nivel da Política Agraria Común (PAC), habería que defender a mantenza da intervención pública e do almacenamento privado para a carne de vacún en situacións de crise, tal como se fai noutros sectores; e compensar coas axudas directas os prezos cando non cubran os custes de produción, en vez de dar o meirande dos cartos a grandes corporacións e terratenentes.\n3. VITIVINÍCOLA. A uva case nunca se cobra nos prazos que marca a Lei da Cadea Alimentaria, nun sector no que son frecuentes os impagos e os prezos adoitan estar por baixo dos custes de produción. Fronte a esta precariedade, o Goberno Galego debe:\nMesas de negociación estables para acordar os termos dos contratos de maneira colectiva entre as distintas partes da cadea de valor. Os prezos da uva non poden estar por baixo dos custes de produción, e a Administración deberá dotar de referencias ao sector para construír eses prezos.\nMedidas de apoio ás nosas denominacións de orixe baseadas na calidade, na incorporación de xente moza e en aumentar a presenza no mercado dos viños galegos. Neste senso, é preciso apostar pola promoción e prestixio dos nosos viños na propia Galiza, especialmente os tintos, que se vén desprazados por caldos foráneos, especialmente en vilas e cidades.\nApoio decidido aos viticultores e viticultoras que queiran dar o paso para elaborar viño.\n4. HORTOFROITEIRA (hortalizas, pataca, froita...). Nestes sectores é onde a balanza comercial é máis desfavorábel, polo que se debe impulsar a produción sostible e agroecolóxica, na parte produtora; e o consumo de alimentos de tempada e de proximidade. Entre as medidas defendidas polo SLG para as producións vexetais:\nDar prioridade ás producións galegas fronte á invasión de produtos foráneos. Cómpre promover o consumo de froitas, hortalizas e patacas producidas no noso país en primeira instancia e, nomeadamente, na restauración pública (colexios, hospitais, xeriátricos, etc...) e nos actos institucionais.\nFronte á volatilidade que impera nestes sectores, é necesaria unha mesa de prezos que fixe uns mínimos por debaixo dos cales haxa que intervir o mercado; e un mecanismo de apoio directo para as explotacións que presenten facturas de venda por debaixo dos mínimos de referencia.\nPromoción das sementes e material vexetal adaptado ás nosas condicións edafoclimáticas en variedades comerciais, dándolle prioridade ás variedades locais e á diversificación da produción hortícola e froiteira.\nControl público dos residuos de agrotóxicos nos mercados finais, con políticas propias de investigación e información sobre os límites máximos de residuos (LMR) permitidos, dos produtos fitosanitarios autorizados e das súas consecuencias na saúde e no medio ambiente. Nos lugares de venda de agrotóxicos debe ser obrigatorio ter información sobre a toxicidade dos produtos en letra grande, lexible e entendible. Isto completarase con programas de seguimento na aplicación de pesticidas para determinar os riscos reais aos que están sometidos os labregos e as labregas.\n5. OVINO-CAPRINO. Sector esencial para a prevención de incendios, pola xestión que fai da biomasa nos montes e nas terras agrarias abandonadas. O franquismo expulsou este tipo de gandería dos montes privados e comunais para facer monocultivos forestais. Dende o SLG apostamos por un novo modelo de política forestal no que o silvopastoreo se xa un elemento vertebrador e dinamizador. E para iso cómpre:\nApoio a proxectos silvopastorís, especialmente aqueles que impliquen a explotación comunitaria dos montes veciñais en man común.\nQue o silvopastoreo sexa incluído como elemento imprescindible para a obtención de axudas públicas ao sector forestal.\nModificar o coeficiente de admisibilidade de pastos para as axudas da PAC para que esta produción gandeira se beneficie delas.\nDotación orzamentaria suficiente para implantar pasteiros en montes comunais.\n6. GANDERÍA INDUSTRIAL (PORCINO, CUNÍCOLA, AVIAR). Referímonos á produción gandeira das propias industrias, comercializadoras ou matadoiros, con explotacións propias, integradas ou en fase de integración nos sectores porcino, aviar e cunícola. O Goberno Galego debe defender as granxas en mans de produtores e produtoras autónomos, ameazadas por estas industrias que copa toda a cadea de valor e que queren substituílas por un modelo de gandería integrada no que os produtores e produtoras asumen todos os riscos e teñen unha dependencia absoluta da industria matriz para mercar os insumos e comercializar a produción. Para recuperar estas producións como sectores cun desenvolvemento sostible e cunha perspectiva de soberanía alimentaria, habería que comezar case de cero. Só no sector avícola está regulada a produción artesanal e existe un rexistro de granxas. Polo tanto, habería que facer algo semellante nos outros sectores, obrigando a:\nUso da base territorial, observando a cría de animais en liberdade e no seu medio natural.\nRegulación dunha carga gandeira máxima en cada sistema produtivo.\nRegulación da alimentación con base nas producións da propia granxa.\nNo caso concreto destas producións gandeiras, tamén habería que lexislar para que teñan acceso aos mercados tradicionais e de proximidade, hostalería, etc. Para iso, habería que regular o mercado finalista de animais vivos (agora en baleiro legal), o sacrificio caseiro, e a dotación de pequenos matadoiros comarcais ou salas de sacrifico nos mercados públicos.\nEliminación das axudas á forestación con especies pirófitas e promover as especies autóctonas, reducindo a superficie ocupada por Eucaliptus globulus e prohibindo a forestación con Eucaliptus nitens e outras especies invasoras; así como impedir os cultivos enerxéticos e o aproveitamento da biomasa forestal residual exclusivamente con fins enerxéticas.\nCancelación da prórroga a ENCE en Lourizán.\nCondonación das falsas e inxustas débedas dos montes conveniados ou consorciados.\nO reinvestimento obrigado na mellora dos montes veciñais debe facerse segundo os planos de ordenación, atendendo ás características do monte e da veciñanza comuneira. A administración competente en materia de montes ten que asumir o compromiso de realizar os deslindes.\nReformulación do Plano Forestal de Galiza, con criterios da posta en valor do monte e do seu aproveitamento multifuncional.\nEliminar a obriga de que as comunidades de montes veciñais teñan que presentar o Imposto de Sociedades, elaborando unha fiscalidade propia e axeitada á propiedade comunal.\nCREACIÓN DUNHA AXUDA ESPECÍFICA PARA PEQUENAS EXPLOTACIÓNS\nO documento presentado polo Sindicato Labrego Galego tamén incide na necesidade de revisar as axudas agroambientais, que actualmente están deseñadas para beneficiar grandes predios e explotacións, cando na Galiza predominan as pequenas parcelas e granxas, valorándose máis o número de hectáreas que o modo de produción ou o emprego.\nNeste senso, o SLG ve necesario poñer en marcha axudas complementarias para o mantemento das pequenas explotacións. Para asegurar un emprego estable e remunerado é fundamental garantir un mínimo de ingresos por persoa activa. Para iso, propoñemos que as axudas se liguen á produción e ás persoas en activo, especialmente en sectores nos que as subvencións que priman a superficie en hectáreas son moi baixas, como a horta, a froita, o viño, ou a agricultura ecolóxica.


O OnePlus 5T podería ter as cámaras máis extravagantes da industria | Androide\nO lanzamento do OnePlus 5T é probablemente o último gran lanzamento de finais deste ano. E cada día recibimos novos detalles sobre a próxima parte superior da gama dos chineses.\nComo Samsung ou Apple nos demostraron moitas veces, as grandes empresas de tecnoloxía están a facer un peor traballo gardando os segredos dos seus futuros produtos. Por esta razón, non debería sorprender que o OnePlus 5T fose obxecto de multitude de especulacións neste período de tempo, só unhas semanas despois do seu lanzamento oficial.\nA principios desta semana recibimos a "confirmación" de que debería adoptar o inminente OnePlus 5T un deseño sen marcos laterais, como a maioría dos teléfonos móbiles de gama alta do último ano. Esta particularidade no seu deseño confirmouse posteriormente a través da imaxe que se pode ver máis arriba, por cortesía do perfil oficial de OnePlus en Twitter.\nAta que se presenta oficialmente o próximo mes de novembro, o OnePlus 5T xa apareceu no portal de referencia de AnTuTu. Deste xeito, podemos opinar sobre a configuración de hardware do gadget.\nComo é habitual, sempre que os datos non procedan dunha fonte oficial, débense considerar con certa especulación, pero hai moitas posibilidades de que sexan correctos.\nO primeiro teléfono intelixente do mundo con dúas cámaras traseiras de 20 megapíxeles\nAo parecer, o OnePlus 5T podería ser o primeiro teléfono intelixente do mundo con dúas cámaras traseiras de 20 megapíxeles. Segundo a publicación de AnTuTu, tomada por GizChina, acaba chegando cun pantalla sen marco con relación de aspecto 18: 9, tería un RAM 8GB e o seu espazo interno sería 128GB. É moi probable que a versión con 6 GB de RAM e 64 GB de memoria interna saia da ecuación.\nO OnePlus 5 lanzouse este ano con dúas cámaras principais de 16 megapíxeles. Se traería dous sensores de 20 megapíxeles cada un, ademais do feito de poder facer fotos en alta resolución, isto tamén representaría un feito sen precedentes na industria. Ademais, ten moitas posibilidades de chegar con Android 8.0 Oreo preinstalado.\nCamiño completo ao artigo: Androide » dispositivos Android » Móbiles » OnePlus » O OnePlus 5T podería ter as cámaras máis extravagantes da industria\nBen, se se está implementando a moda das pantallas 18: 9, son moi espectaculares, estou detrás do Blackview S8 que neste momento ten moi bo aspecto, comezou a súa venda previa por 127 €, polo que ofrece, é inmellorable .\nXiaomi anuncia a data de apertura do seu sitio web español\nOs prezos dos nosos teléfonos intelixentes subiron un 7% este ano


Prestación extraordinaria para traballadores autónomos afectados pola crise COVID-19 - Mutua Universal "\nPrestación extraordinaria para traballadores autónomos afectados pola crise ocasionada polo COVID-19\nO Real decreto-lei 8/2020, do 17 de marzo, de medidas urxentes extraordinarias para facer fronte ao impacto económico e social do COVID-19, implanta as medidas de acción para xestionar a prestación extraordinaria para traballadores autónomos afectados pola declaración do estado de alarma para a xestión da situación de crise sanitaria ocasionada polo COVID-19.\nCon carácter excepcional e vixencia limitada a un mes, a partir da entrada en vigor do Real decreto 463/2020, do 14 de marzo, polo que se declara o estado de alarma para a xestión da situación de crise sanitaria ocasionada polo COVID-19, ou ata o último día do mes seguinte en que finalice o devandito estado de alarma, de prolongarse este durante máis dun mes, os traballadores por conta propia ou autónomos, cuxas actividades queden suspendidas, en virtude do previsto no mencionado Real decreto, ou, noutro caso, cando a súa facturación no mes anterior ao que se solicita a prestación véxase reducida, polo menos, nun 75 por cento en relación co termo medio de facturación do semestre anterior, terán dereito á prestación extraordinaria por cesamento de actividade que se regula neste artigo, sempre que cumpran os requisitos expostos a continuación.\nRelación de CNAE (Clasificación Nacional de Actividades Económicas) de carácter orientador para a comprobación de se a súa actividade se encontra entre as suspendidas pola declaración do estado de alarma\nCriterio 5/2020 sobre a aplicación do artigo 17 do RDL 8/2020 do Ministerio de Inclusión, Seguridade Social e Migracións sobre a prestación extraordinaria para autónomos 24/03/2020\nEstar afiliados e en alta, na data da declaración do estado de alarma, no Réxime Especial da Seguridade Social dos Traballadores por Conta Propia ou Autónoma ou, se é o caso, no Réxime Especial da Seguridade Social dos Traballadores do Mar. Non é preciso ter a cobertura de cesamento de actividade.\nNo suposto de que a súa actividade non se vexa directamente suspendida en virtude do previsto no Real decreto 463/2020, do 14 de marzo, acreditar a redución da súa facturación en, polo menos, un 75 por cento, en relación coa efectuada no semestre anterior.\nAcharse ao corrente no pagamento das cotas á Seguridade Social. Non obstante, se na data da suspensión da actividade ou da redución da facturación non se cumprise este requisito, o órgano xestor convidará ao pagamento ao traballador autónomo para que no prazo improrrogable de trinta días naturais ingrese as cotas debidas. A regularización do descuberto producirá plenos efectos para a adquisición do dereito á protección.\nQue cóbrega o autónomo nesta prestación extraordinaria?\nA contía será o 70% da base reguladora mensual; esta calcúlase coa media das bases polas que a persoa cotizase durante os 12 meses anteriores á situación legal de cesamento de actividade.\nExcepcionalmente, se non acredita o período mínimo de cotización, poderá cobrar esta prestación, non existindo carencia mínima.\nTanto a contía mínima como as máximas se determinarán en función ao previsto no artigo 339 da Lei da Seguridade Social, regulada a través do Real decreto-lei 8/2015, do 30 de outubro.\nA prestación Extraordinaria terá unha duración dun mes, ampliandose se é o caso, ata o último día do mes en que finalice o estado de alarma, no suposto de que este prorróguese e teña unha duración superior ao mes.\nO tempo da súa percepción entenderase como cotizado e non reducirá os períodos de prestación por cesamento de actividade aos que o beneficiario poida ter dereito no futuro.\nA percepción desta prestación extraordinaria é incompatible con calquera outra prestación da Seguridade Social.\nQue teño que facer se quero modificar, desistir ou renunciar ao dereito da prestación xa tramitada?\nSe se produciron algunha das seguintes circunstancias:\nErro no motivo da solicitude xa que a actividade que desenvolvemento non pode encadrarse dentro das que quedaron suspendidas pola declaración do estado de alarma (RD 463/2020, do 14 de marzo).\nNo mes previo á solicitude non acredito a redución de facturación superior ao 75 %con respecto ao semestre anterior.\nDebes remitir o formulario de "Solicitude de revisión da prestación extrordinaria por cesamento de actividade" ao caixa de correo administrativa do teu centro máis próximo.\nNeste caso a sinatura do teu asesor laboral non será valida tendo en conta que é unha renuncia persoal dunha prestación económica.\nDescarga o documento de "Solicitude de revisión da prestación extrordinaria por cesamento de actividade"\nSolicita a prestación extraordinaria para traballadores autónomos afectados pola crise do COVID-19\nPreguntas frecuentes sobre a prestación extraordinaria para autónomos afectados pola crise COVID-19\nPrestación extraordinaria por cesamento de actividade - Mutuas Colaboradoras coa Seguridade Social


A Coruña Noticias da Mesa Venres, 7 de Outubro de 2011\nSegundo puido saber A Mesa, a Secretaría Xeral de Política Lingüística da Xunta de Galiza “desbota actuar” para exixirlle ao Concello da Coruña que inste á Compañía de Tranvías, empresa concesionaria do transporte público urbano da cidade, a non seguir excluindo a lingua galega dos seus vehículos, sinalizacións, documentos ou publicidade. Así llo comunica o titular do departamento autonómico, Anxo Lorenzo, a un veciño que pedía apoio deste organismo do goberno galego contra a discriminación da lingua propia de Galiza na concesionaria municipal.\nA Mesa considera “máis que indignante” a resposta escrita de Anxo Lorenzo ao cidadán que se dirixiu a el para solicitarlle a súa intervención e acusa o titular do departamento autonómico de ser “a neglixencia feita cargo público”. A maior entidade cultural de Galiza en número de asociadas e asociados pregúntase “de que serve manter un organismo incapaz de asumir as funcións para as cales é de supor que foi creado”, entre eles o de asegurar a presenza da lingua galega en todos os ámbitos da vida pública e social de acordo co seu carácter de lingua oficial do país, e valora como “eticamente inmoral” pagar con diñeiros públicos orzamentados para a normalización lingüística “a quen nada fai por esta nin parece ter o mínimo interese en facer”.\nNa comunicación remitida, a Secretaría Xeral de Política Lingüística alega a súa negativa a actuar en que xa o Valedor do Pobo ten aberto un procedemento de queixa motivado pola exclusión da lingua galega na Compañía de Tranvías e que abrir un novo suporía, en palabras do departamento dirixido por Lorenzo, “duplicar procedementos”.\nA Mesa cualifica esta resposta como unha “pseudo-xustificación” e un “insulto á intelixencia” e recorda que instancias como o Valedor do Pobo ou o Defensor del Pueblo piden sinalar, cando se abre calquera procedemento de queixa, se xa existen procesos en trámite pola mesma causa perante outros organismos públicos.\nSobre a exclusión do galego por parte da Compañía de Tranvías, xa o Valedor do Pobo se dirixira ao Concello da Coruña o pasado mes de maio a partir dunha queixa veciñal instando a este a exixir da súa concesionaria que a lingua propia de Galiza non estivese excluída da súa actividade e servizos.


España incrementou as exportacións de servizos un 5,8% no cuarto trimestre de 2010 | Consumer\nEspaña incrementou as exportacións de servizos un 5,8% no cuarto trimestre de 2010\nData de publicación: Xoves, 21 de Abril de 2011\nPor tipo de servizo, as exportacións de servizos empresariais e de servizos gobernamentais experimentaron os maiores incrementos no cuarto trimestre do ano pasado, con taxas interanuais do 14,2% e do 12,5%, respectivamente. No lado oposto situáronse as vendas ao exterior de servizos persoais, culturais e recreativos (cunha taxa do -24%), financeiros (-17,9%) e seguros (-15,5%).\nEn canto ás importacións, as maiores subidas interanuais por tipo de servizo déronse nas compras ao exterior de servizos de informática e información (34,3%), royalties e dereitos de licenza (17,8%) e de seguros (5%). Pola contra, as de servizos de construción (-34,4%), financeiros (-33,9%) e persoais, culturais e recreativos (-9%), mostraron as maiores baixadas.\nAs exportacións de servizos a Europa aumentan un 6,9% no cuarto trimestre, respecto ao mesmo período de 2009. As destinadas á Unión Europea (UE-27) avanzaron un 5,4%. As vendas á Zona Euro incrementáronse un 5,8%. O INE destaca os aumentos rexistrados nas exportacións ao Resto da zona euro (28,6%), Italia (27,9%) e Alemaña (11,9%), así como os descensos nas vendas a Francia (-11,4%) e Portugal (-4%). Fóra da zona euro, as exportacións ao Reino Unido diminuíron un 1,5% en taxa interanual.\nNoutras zonas xeográficas sobresaíu, no crecemento das vendas ao continente americano (12,9%), a subida nas exportacións a América do Sur (25,4%) fronte ás de América do Norte e Central (4,6%). Pola súa banda, as exportacións de servizos a África e Oceanía experimentaron descensos do 24,1% e do 5,3%, respectivamente, mentres que as realizadas a Asia aumentaron un 13,9%.\nCon respecto ás importacións de servizos, as provenientes de Europa incrementáronse un 4,4% no cuarto trimestre de 2010 en comparación co mesmo período de 2009. Dentro de Europa, as procedentes da Unión Europea (UE-27) subiron un 1,3%. As compras de servizos da Zona Euro aumentaron un 0,9%. Dentro desta zona destacaron os incrementos das importacións procedentes de Portugal (22,4%) e Alemaña (11,2%), así como os descensos das compras á área denominada Resto zona euro (-29,2%) e a Bélxica (-27,1%). Fóra da zona euro, as importacións de servizos do Reino Unido experimentaron un descenso do 4,1% interanual.\nNo resto de zonas xeográficas rexistráronse aumentos interanuais para as importacións provenientes de Asia (9,3%), América (9,2%) e Oceanía (4,2%). Pola contra, as orixinadas en África rexistraron un descenso do 6,4%.\ncompras exportacións financeiros importaciones-gl seguros


A seca e os incendios no oriente ourensán, no Parlamento galego\nInicio/Última hora/A seca e os incendios no oriente ourensán, no Parlamento galego\nA deputada socialista Noela Blanco defendía no pleno do 17 de outubro unha moción que pedía un plan urxente con “medidas concretas para loitar contra a seca”, pero non saía adiante ao votar en contra o grupo popular\nImaxe do encoro do Bao en Viana do Bolo./ Foto: Carlos G. Hervella.\n“Hoxe está en xogo o medio de vida de moitas familias que ven en perigo as súas explotacións. Non falamos só de presente, senón de futuro pois están en risco moitas novas incorporacións en zonas de montaña e desfavorecidas”. Así concluía a súa primeira intervención a deputada ourensá socialista Noela Blanco ao defender unha moción que pedía a “posta en marcha dun plan urxente consensuado coa Fegamp, organizacións ecoloxistas e agrarias, con medidas concretas para loitar contra a seca”. Tamén solicitaba axudas directas por superficie para os viticultores afectados polas xeadas e a saraiba, así como “establecer liñas de crédito do Igape para que as explotacións gandeiras e vitícolas poida facer fronte aos gastos”.\nA deputada Noela Blanco, do partido socialista.\nA parlamentaria socialista comezaba referíndose á vaga de lumes. “No rural ourensán mudaron as cousas, ás condicións meteorolóxicas témoslle que engadir agora o drama que vivimos nestes días”. E proseguía dicindo que “o rural non existe para este goberno ata que hai unha catástrofe, e ás veces, nin así”. Blanco criticaba ademais as axudas aprobadas no Consello da Xunta da pasada semana. “Son medidas que xa están en marcha ou que foron aprobadas con anterioridade e as axudas para construír estruturas para o abastecemento de auga xa veñen incluídas nos plans de mellora dende hai anos”.\nNa moción presentada Noela Blanco pedía axudas directas que lle permitan aos gandeiros comprar forraxe para os animais e para que os viticultores poidan paliar a caída da colleita. Tamén reclamaba liñas de crédito do Igape ou un plan urxente consensuado coa Fegamp e as organizacións ecoloxistas e agrarias con medidas concretas contra a seca, ademais de adaptar os seguros agrarios á realidade da estrutura produtiva galega. Incidía na problemática da seca que afecta ao oriente ourensán, “unha zona especialmente devastada por este fenómeno” e citaba varios exemplos para amosar a situación límite que viven gandeiros e apicultores.\nNoa Presas, deputada do BNG, durante a súa intervención no pleno.\nDe seguido interviña, en representación do BNG, Noa Presas, quen resaltou a “negativa incidencia da seca en concellos como Viana do Bolo, A Veiga ou Vilariño de Conso. Primeiro unhas condicións climáticas, que non meteorolóxicas, moi específicas do clima ourensán e logo a alta reincidencia negativa ano tras ano dos incendios”. Criticaba a “falta de previsión e a política de abandono do goberno galego”. E engadía que “temos unha proposta para mellorar a moción do PSdeG de cara a ter axudas directas para os custos extraordinarios de alimentación de gandería e apicultura, porque non poden esperar un mes máis a ver se adiantan as axudas da PAC. Ante circunstancias extraordinarias requírese de medidas e respostas extraordinarias”.\nO deputado de En Marea, Davide Rodríguez.\nEn representación de En Marea tomaba a palabra o deputado Davide Rodríguez, que comezaba citando unhas palabra dun gandeiro de Vilariño de Conso sobre a necesidade de resposta da Administración galega ante a problemática da seca que vive o sector agrogandeiro, á que agora se suma a dos incendios. “Lugo e Ourense aínda hoxe seguen a arder, nos concellos do oriente ourensán da zona cero da seca está ardendo, pode ser que ao longo do día de hoxe queden todos os incendios extinguidos, máis o dano que se lle fixo á nosa terra vai quedar aí para moitos anos”. Criticaba a “improvisación” e “incompetencia da Xunta para atallar os incendios forestais” e cualificaba de “politizado” o sistema de extinción. “Non houbo medios nin materiais nin humanos e estas zonas foron totalmente arrasadas”. Ademais lía unha carta do alcalde de Manzaneda, quen contaba a súa experiencia ante a falta de medios para facer fronte un incendio de varios centos de hectáreas en Cernado.\nO deputado popular José González.\nPor parte do PP, interviña o deputado González Vázquez, quen respondía dicindo que “nos tamén vivimos e sufrimos o rural. Onte estiven en incendios forestais, ao pé da xente e tamén das nosas familias e das nosas propiedades que están no rural”. Asegurou que “falamos dunhas circunstancias climatolóxicas tremendas, como moi ben sinalou a conselleira. E os que estivemos nos lumes estes días saben perfectamente do que estamos a falar”. Con respecto ás medidas que se solicitaban na moción socialista comentaba que “boa parte destas medidas que recollen xa se debatiron na comisión, nunha iniciativa onde o PP votou a favor e os demais grupos abstíveronse. Estaba recollido establecer liñas de crédito do Igape, que xa se aprobaron. E temos o informe do consello do 11 de outubro no que se recollen todas estas medidas”, aseguraba.\nFinalmente, Noela Blanco facía de novo uso da palabra para “aceptar a emenda do BNG” e “agradecer o apoio deste grupo e de En Marea e creo que tamén do PP posto que xa se presentou e están facendo esas medidas”. Sen embargo, a moción resultaba rexeitada ao votar en contra os deputados populares\nAgro axudas bng directas en marea gandeiros incendios moción oriente ourensán pp PSOE seca socialista viticultura


Día Internacional das Persoas Refuxiadas – Diversidades Acolle\nDía Internacional das Persoas Refuxiadas\nXuño 25, 2021 Decembro 29, 2021 santiago-diversidades Novas de Protección Internacional, Protección Internacional personas refuxiadas, refuxiados\nO 20 de xuño celébrase internacionalmente o Día das Personas Refuxiadas e dende Diversidades Acolle levamos a cabo varias accións para celebralo y resaltar a importancia de sensibilización nesta materia.\nPor unha parte, comezamos por realizar un faladoiro co alumnado de primeiro curso do Grado Medio de Integración Social do Colexio Lar co obxectivo reforzar o seu coñecemento neste ámbito.Para iso desprazáronse ata alí parte do equipo do Centro de Protección Internacional de Diversidades. A directora e asesora xurídica do centro comezou por facer unha introdución para explicar que é a Protección Internacional e que significa ser refuxiado, así como outros datos e conceptos importantes para coñecer ó colectivo. A continuación, un compañeiro Integrador Social explicoulles as distintas accións e intervencións que se levan a cabo coas persoas solicitantes de Protección Internacional no Centro así como o funcionamento xeral do mesmo. E por último, unha alumna do segundo curso do grado formativo que fixo as prácticas no noso centro fixo unha pequena reflexión sobre como foron as súas estancias prácticas e os aprendizaxes que se leva desa experiencia.\nPor outra parte, quixemos celebrar este día tamén coas persoas que ao longo de este ano pasaron polo centro e para iso reunimos de novo a todas as familias que xa están fora do centro para realizar unha xornada de reflexión e convivencia.\nNeste día, a mañá comezou cunha actividade na que todas as persoas solicitantes de Protección Internacional máis varias persoas do equipo reflexionaron sobre como foi este proceso. Permitiu que todas reflexionaramos de forma crítica sobre os aspectos positivos e aspectos a mellorar do seu paso polo centro, resaltando as fortalezas e debilidades da intervención. Resultou un espazo no que se mesturaron sensacións de nostalxia, motivación e colaboración.\nParalelamente, os menores do centro recibiron a visita de outros nenos e nenas cos que se levou a cabo unha actividade co obxectivo de estabelecer vínculos entre rapazada de distintas idades e orixes e así xerar un espazo de distensión a través do cal facilitar a integración de todos e todas.\nPara iso comezouse por facer unha breve presentación e a continuación una “Busca do Tesouro” na que repartidos en dous grupos tiñan que colaborar para buscar as pistas por todo a finca do centro e así atopar o tesouro. Para resolver o misterio foi fundamental que cada un dos membros do equipo aportase os seus coñecementos para resolver o misterio.\nUnha vez achado o tesouro o día continuou entre futbolíns, partidas de pingpong, fútbol, guerras de globos de augas, bailes e músicas do mundo. Sen dúbida unha grande experiencia que estamos desexando repetir.\nPara rematar a xornada de celebración, usuarios e equipo preparamos unha comida para desfrutar todos xuntos na que tivemos ademais a oportunidade de probar gastronomía típica do seu país de orixe. Un momento para a desfrutar da comida e a sobremesa, todo elo entre moitas risas, bromas, imitacións e cancións.\nSen dúbida, a celebración do Día Internacional do Refuxiado deste ano foi estivo chea de momentos para a reflexión e a celebración.\n← B-Team Actividade de verán\nVisita a Cangas con B-Team →


Os socialistas rexeitan a Lei de mellora da estrutura territorial agraria, “pretenciosa no seu nome, pero que non fala das persoas nin da solucións aos problemas” - PSdeG-PSOE\nInicio Novas Os socialistas rexeitan a Lei de mellora da estrutura territorial agraria, “pretenciosa no seu nome, pero que non fala das persoas nin da solucións aos problemas”\n09.06.2015 32641281A Medio Rural 0\nOs socialistas galegos amosaron hoxe no pleno do Parlamento o seu rexeitamento ao proxecto de Lei de mellora da estrutura territorial agraria de Galicia. “É un texto pretencioso no seu nome, pero que non aporta solucións nin fala da xente”, asegura o portavoz de Agricultura do Grupo Socialista, Pablo García.\nComo xa fixera hai uns días no debate en comisión, García acusou ao goberno galego de provocar “frustración e decepción” co texto, a pesares de levar seis anos afirmando que este tema “era unha prioridade para a Xunta”. Os socialistas presentaron 25 emendas “a un proxecto de lei que non vale, o problema é que non serve, non as emendas que poidamos presentar, este texto circunscríbese á propiedade e ese é un concepto superado nos días de hoxe”.\nO responsable socialista culpou a Feijóo de “non facer nada” para resolver o problema “da mobilidade de terras deste país”, para o que o novo texto apenas supón un parche inútil “para que poidan aparentar que fixeron algo”. Advertiu que o problema da propiedade das terras agrarias deriva dunha “planificación que non se fixo” e no que o novo texto apenas incide.\nGarcía lembrou que hoxe “toda Galicia está en proceso de concentración parcelaria pola política do Partido Popular de decretar concentracións en moitos casos sen interese agrario, senón máis ben urbanístico, e noutros porque tardaron tanto en facerse que cando chegaron xa non quedaba ningún agricultor sen contar cos recursos mínimos imprescindibles”.\nO deputado socialista explicou que hai 1,6 millóns de titulares de fincas no medio rural, o que supón 1,5 hectáreas por propietario, e onde cada propietario supera as 7 parcelas de media. Isto fai a actuación sobre a propiedade “unha encomenda case imposible” e incidiu en que os propietarios moitos deles xa non viven nin teñen interese agrario.\nPablo García anunciou que unha vez publicada a nova lei traerá ao Parlamento tres exemplos concretos do que está. “Denunciaremos un caso concreto de plantacións de eucaliptos en terras agrarias, denunciaremos cinco exemplos de fincas de titularidade do banco de terras que en plena época de perigo de incendios está a xestas e a toxos, e traeremos o caso concreto de dous propietarios que queren facer unha permuta e desistiron do intento polas trabas e polos custos que ocasiona; eses son os problemas deste país neste eido para actuar, e así demostraremos que con esta nova lei non se da solución a ningún deles”, rematou.\nArtigo anterior\tO Valedor do Pobo censura a austeridade de Feijóo Artigo seguinte\tEsiximos unha verdadeira política de xuventude\nA Xunta non confirma o apoio anunciado por Feijóo na campaña electoral ao proxecto para implantar torres de almacenaxe de leite en po en Melide


Truecaller recibe importantes novidades na versión 7.0 | Androide\nTruecaller é un servizo para identificar chamadas que gañou unha maior atención desde que Cyanogen Inc. anunciou que o integraría no servizo en Cyanogen OS. A compañía lanzou anteriormente Truedialer para substituír o seu marcador predeterminado ou a súa aplicación de chamadas e agora está a buscar un xeito de ampliar a súa presenza no seu dispositivo integrando ese tipo de funcións directamente na aplicación Truecaller.\nSegundo a propia compañía, a nova versión 7.0 é a máis intelixente lanzada ata o momento e suponse que revolucionará a forma en que os usuarios de teléfonos Android fan chamadas e mantéñense en contacto cos seus amigos e familiares. Ademais desta nova "intelixencia" tamén incorporáronse unha serie de novas funcións e funcións como o historial de chamadas intelixentes, a dispoñibilidade e o novo marcador.\nEste novo Truecaller inclúe un novo marcador que lle permite facer chamadas directamente. Cando vexa un historial dos números que chamou, Truecaller substituirá os números estraños con nomes e fotos do seu historial de chamadas, se gardou a información de contacto ou non.\nTamén poderás ver ccando está dispoñible outro usuario de Truecaller para falar antes de iniciar unha chamada. Para fomentar o seu uso, Truecaller tamén cambiou a icona por algo que parece mellor e o que é un deseño máis á par do actual marcador de Android Marshmallow.\nNovidades en 7.0:\nHistorial de chamadas intelixentes- Substitúe os números descoñecidos por nomes e fotos reais no seu historial de chamadas, mesmo cando non gardou o contacto\nDispoñibilidade mostra se os teus amigos están dispoñibles para que poidas falar con eles antes de chamalos. Deste xeito, pode esquecer saber cando chama que están nunha chamada\nMarcador que lle permite facer chamadas directamente con Truecaller\nNovo deseño e icona da aplicación para axudarche a substituír o teu marcador por Truecaller\nUnha aplicación que combina as mellores opcións de Truedialer para ofrecer unha mellor experiencia de chamada.\nTruecaller: chamadas de identificación e spam\nCamiño completo ao artigo: Androide » Aplicacións de Android » TrueCaller pode converterse no substituto perfecto para o seu marcador coa versión 7.0\nOnde podo conseguilo? En Google play non hai ningunha versión mencionada\nAcabo de entrar coa ligazón que pon Manuel e se entra en Google Play.\nResponde a alktodostemen\nAplicación esencial para evitar chamadas de SPAM e as que non o son, móstrache segundo a información de onde te chama aínda que non teñas o número de teléfono rexistrado, consulta FARMACIA - número de teléfono, unha aplicación de chamadas completa e anti-SPAM medidas.


Espectros | Criticalia\nPoblicado o 08/08/2016 por armandorequeixo\nEdward Bulwer-Lytton (Londres, 1803-Torquay, 1873) é un claro exemplo do ben voluble e inconstante que a deusa Fortuna pode chegar a ser cos escritores. No seu tempo, gozou de extraordinaria fama e, xunto a Thackeray e o propio Dickens, contouse entre os autores máis populares tanto no Reino Unido coma fóra del. Hoxe apenas se lembramos del Os derradeiros días de Pompeia (1834), novela histórica que aínda segue léndose e reeditándose.\nEnde mal, ben pouco se sabe do seu labor poético e teatral e tende a esquecerse que foi un precursor da ciencia ficción en relatos como Vril: o poder da raza futura (1871), que escribiu notables relatos de terror como Zanoni (1842) ou Unha estraña historia (1862) e mesmo meritorias narracións costumistas como Pelham (1828). A el debemos, amais, sentenzas que se popularizaron en toda parte, como a arquifamosa “o tempo é ouro”, “a pluma é máis forte que a espada” e o tópico literario “era unha escura e tormentosa noite”, que incluíron nos seus textos autores como a clásica da literatura de ficción científica Madeleine L’Engle’s ou todo un Edgar Allan Poe.\nVén a conto o que escribo porque acaba de aparecer a que coido é a primeira tradución ao galego dun libro de Bulwer-Lytton. Trátase de The Haunted and the Haunters; or, The House and the Brain, narración publicada por vez primeira no Blackwood’s Magazine en agosto de 1859 que agora ve a luz na colección Vólvense os paxaros contra as escopetas, un selo de Hugin e Munin no que foi vertida baixo o título O enfeitizado e os feiticeiros ou A casa e o cerebro por Alejandro Tobar.\nConsiderada por moitos como unha ghost story modélica, a trama de A casa e o cerebro ten todos os ingredientes para cativar o lector: emocións intensas, atmosferas de pesadelo, terror psicolóxico e incontrolado pánico ante a incógnita do que ha de sobrevir.\nA escusa narrativa resulta tamén do máis suxestiva: o protagonista da historia, un cabaleiro inglés especialmente interesado nos sucesos paranormais, escoita falar dunha casa encantada e decide pasar nela uns días para tratar de desvelar o que alí sucede. Durante a súa estancia descubrirá que, no pasado, a casa foi escenario dunhas mortes terribles e que unha presenza maligna que atravesa o tempo semella estar detrás de tanta actividade sobrenatural.\nA meu ver, é na progresión desta historia de suspense témero onde se atopa o máis logrado da narración, que perde forza naquelas partes nas que a acción fica en relanzo polos excursos reflexivos que o narrador calza para tentar explicar racionalmente o insólito dos feitos que está a experimentar. Neste sentido, o repaso ás prácticas e crenzas vinculadas ao mesmerismo, o hipnotismo e o espiritismo en xeral acaba por enfastiar. Este feito, unido a unha estilística por veces abondo manierista, explica que desta obra H. P. Lovecraft escribise no ensaio O horror sobrenatural na literatura (1927) que estaba contada con “un certo e estraño encanto”, o que a facía dela “un dos mellores relatos sobre casas encantadas”, mais tamén que non deixase de apuntar que propendía á “retórica pomposa e ao romanticismo vacuo”.\nO vágado que esperta a realidade espectral e alucinatoria desta novela curta desacouga ao tempo que desafía a curiosidade de quen a le, confirmando o acerto da súa escrita e a pertinencia desta coidada tradución de Alejandro Tobar, a través da cal o público galego poderá, dende xa, achegarse ao refinado mundo vitoriano que recrea Bulwer-Lytton, sempre a abalar entre o rigor científico e a admiración polo esotérico e ocultista que tan ben reflicte A casa e o cerebro.\n[El Ideal Gallego e Diario de Ferrol, 26-6-2016]\nEsta entrada foi publicada en Tradución,Uncategorized e etiquetada Alejandro Tobar,Editorial Hugin e Munin,Edward Bulwer-Lytton,O enfeitizado e os feiticeiros ou A casa e o cerebro,Tradución por armandorequeixo. Ligazón permanente.


Art Institute of Chicago - Wikipedia, a enciclopedia libre\nO Art Institute of Chicago é un museo e escola de arte situado en Grant Park, ao redor da costa do lago Michigan en Chicago. É un dos museos de arte máis importantes do mundo.\n1,79 millóns (2016)\nFoi fundado en 1879, sendo George Armour o seu primeiro presidente. En 1893 o museo trasladouse a un edificio de estilo renacentista deseñado polo estudo de arquitectura de Boston de Shepley, Rutan e Coolidge. O edificio foi construído inicialmente para a exposición universal.\nColeccións significativas son as de pintura italiana, flamenga, holandesa e española. Pintores famosos representados son O Greco, Rembrandt e Frans Hals.\n1 A colección do museo\n2 Modern Wing\n3 A colección de Terra\nSerán de domingo na illa da Grande Jatte de Georges Seurat.\nO museo é famoso principalmente polas súas coleccións de pintura impresionista, postimpresionista e de autores americanos, aínda que conta con importantes exemplos de pintura a partir do Renacemento.\nSobresae O Greco, con varios lenzos entre os que destaca "A Asunción da Virxe", o primeiro cadro do devandito artista que ingresou nun museo americano, e aínda hoxe o máis importante deles. De Rubens hai varias obras, como unha "Sacra Familia". De Rembrandt, destaca o "Home con cadea de ouro".\nA colección impresionista e postimpresionista é riquísima. Inclúe máis de 30 pinturas de Claude Monet, incluíndo seis da súa serie de "Paisaxes con feixes de heno" e algunhas de Lirios de auga. Obras importantes de Renoir, tales como Xantar no restaurante Fournaise (o xantar do Rowers) e Dúas irmás (na terraza), así como a obra de Paul Cézanne Os bañistas, Cesta de mazás, e Señora Cézanne nunha cadeira amarela, están na colección. No Moulin rouge, de Henri de Toulouse-Lautrec é outra obra estelar, do mesmo xeito que as obras de Seurat Tarde de domingo na illa de Grande Jatte e de Gustave Caillebotte, Rúa de París en día chuvioso.\nAs pinturas non francesas que culminan a colección impresionista e do post-impresionismo inclúen Dormitorio en Arles e Autorretrato de 1887 de Vincent van Gogh.\nA colección do século XX inclúe o "Vello guitarrista", da época azul de Picasso, así como exemplos de Henri Matisse, Giorgio de Chirico entre outros.\nEntre os traballos máis importantes da colección americana está o cadro de Grant Wood, América Gótica e o cadro "Noctámbulos" de Edward Hopper ("Nighthawks"), considerado a súa obra mestra e unha icona da cultura norteamericana.\nCon todo, o museo ten moitas máis obras á parte de pinturas. Pódense contemplar esculturas de todo o mundo. No soto están as salas Thorne. Hai miniaturas exactas que mostran estilos arquitectónicos, así como coleccións de mobles americanos e europeos. Tamén no soto están as galerías que exhiben a colección de fotografía. Na planta baixa esta a colección de George F. Harding, colección de armas e armaduras da época medieval e renacemento. A colección de cerámicas precolombianas é outra exhibición excepcional. Unha característica especial do museo é unha estatua "tanxible" para os cegos e para os nenos: un retrato facial expresivo de Xoana de Arco.\nSt. Joan, Imaxe en 3D de Xoana de Arco\nImaxe en 3D dunha armadura\nA famosa entrada occidental do museo de arte, na avenida de Michigan, é gardada por dúas estatuas de bronce, dous leóns creados por Edward L. Kemeys. Xusto dentro das portas atópase unha reconstrución da sala de comercio da antiga Bolsa de Chicago, deseñado por Louis Sullivan en 1894 e derruida en 1972. As partes salvadas do edificio orixinal foron traídas ao museo e reconstruídas. Saír do museo a través das portas situadas ao leste no extremo do corredor é entrar na bolsa de valores.\nA Modern Wing, que alberga as obras máis modernas do museo. Deseñada polo arquitecto Renzo Piano.\nO 16 de maio de 2009 foi inaugurada a Modern Wing (Á moderna), cun investimento de 350 000 000 USD para ampliar o edificio. A estrutura, deseñada por Renzo Piano, contén as obras máis modernas do museo, competindo con outro museo importante da cidade, o Museo de Arte Contemporánea. Estas obras inclúen importantes pinturas de Picasso coma O vello Guitarrista, a de Matisse Os bañistas no río e a de René Magritte O tempo paralizado. A á tamén alberga arte contemporánea posterior a 1960; novas galerías de fotografía, vídeo, arquitectura e deseño que inclúen representacións orixinais de Frank Lloyd Wright, Ludwig Mies van der Rohe e Bruce Goff; un espazo de exposicións temporais; tendas e aulas; unha cafetería e un restaurante con vistas ao Millennium Park dende a súa terraza.\nA colección de TerraEditar\nDende abril de 2005, aproximadamente cincuenta pinturas da colección do museo Terra (agora a fundación de Terra) estiveron orixinalmente en préstamo na o departamento de arte americana no museo de Chicago (AIC). As coleccións do Terra e do museo están situadas nunhas galerías e salas novas e xuntas proporcionan unha das presentacións máis comprensivas de todo o país sobre a arte americana. A colección da fundación de traballos americanos sobre papel atópase no departamento de impresións e de debuxos, no museo.\nO instituto de arte de Chicago tamén foi o lugar onde o famoso monxe hindú Swami Vivekananda dirixiuse ao parlamento das relixións do mundo en 1893. O 11 de setembro de 1995, o instituto de arte instalou unha placa de bronce para conmemorar o discurso histórico de Swami Vivekananda . A placa di:\nNeste sitio entre o 11 e 27 de setembro de 1893, Swami Vivekananda (1863-1902), o primeiro monxe hindú da India en ensinar Vedanta en América, dirixiuse ao parlamento do mundo das relixións, levado a cabo conxuntamente coa Exposición Universal de Chicago. O seu éxito sen precedentes abriu o camiño para o diálogo entre as relixións do leste e oeste.\nO 11 de novembro de 1995, o tramo da avenida de Michigan que pasa diante do instituto de arte denominouse formalmente co honorario nome de Vía de Swami Vivekananda.\nThe Art Institute of Chicago : Coleccións\nFundación de arte americana Terra\nTraído desde "https://gl.wikipedia.org/w/index.php?title=Art_Institute_of_Chicago&oldid=5481013"\nÚltima edición o 7 de xuño de 2020 ás 10:05\nA última edición desta páxina foi o 7 de xuño de 2020 ás 10:05.


A Deputación reorganiza o traballo interno e xa ten todo listo para atender ao público - Pontevedra Viva\nHaberá moitos cambios na fisonomía da Deputación a fin de atender ao máximo a seguridade. Así, a persoa que se achegue ao Pazo Provincial, ao Edificio Administrativo, ao Palacete das Mendoza, a sede central de ORAL ou a sede da Deputación en Vigo, se atopará con medidas moi exhaustivas para garantir a protección de todos.\nOutros organismos ou dependencias esenciais da Deputación de Pontevedra disporán de protocolos propios e específicos de protección, hixiene, desinfección e seguridade. É o caso do Centro Príncipe Felipe, do Museo-Sexto edificio e outras instalacións como os Castelos de Soutomaior e Sobroso.\nEn canto ao funcionamento interno da Deputación, a novidade máis importante será a progresiva reincorporación do persoal ao traballo presencial, tendo en conta que ata agora preto de 600 traballadores están a desenvolver o seu labor de forma telemática. De feito, poñerase en marcha un modelo de reorganización do traballo en catro modalidades distintas, que van dende a presencial á telemática, pasando pola mixta e polo traballo principalmente en remoto, e que irá encaixando en función das necesidades de cada servizo, así como as características dos distintos colectivos laborais. Os traballadores con enfermidades graves, as embarazadas e os maiores de 60 anos con algunha patoloxía serán persoas vulnerables a efectos da organización laboral.\nDesde o inicio da Fase 2 a reincorporación na modalidade presencial será parcial, introducindo quendas de traballo con rotacións semanais para garantir que se respecten as distancias interpersoais. De feito, fíxose un completo estudo de avaliación de distancias e espazos. A fin de facer posible a distribución das quendas, ampliarase o horario de oficina ata o abano que vai das 7.00 ás 21.00 horas. Durante esta etapa traballarán presencialmente os traballadores con responsabilidade de xestión, encargados de atención ao público, persoal de oficios ou de arquivos, ademais daqueles que, polas características do espazo no que desempeñan as súas funcións, poidan facelo con seguridade. Na modalidade mixta estarán os demais. Xa para a Fase 3, prevista inicialmente para o 8 de xuño, a Deputación ten previsto que a modalidade de traballo para todo o cadro de persoal poda ser presencial, agás nos casos nos que non sexa posible respectar as medidas de precaución.


CROQUES: Os libros de Díaz Pardo\nXerardo Vidal dijo...\nUnha mágoa coma un trasatlántico, o de Ediciós do Castro que, de entre as "modernas" galegas, é a que acho máis persoal no contido e potente na estéticoa (que tamén conta). Tanto me gustaba, que merquei tódalas edicións dos Premios Modesto Rodríguez Figueiredo de relato desde o comezo ata mediados dos noventa, cando comezaron a perder interese para min.\nA colección, cos mais de douscentos volumes, de Documentos para a Historia Contemporanea de Galiza é umnha auténtica xoia.Pwermitirá que se reeescriba a historia do fascismo na nosa terra e a do exilio.\nMe gratifica cuando encuentro en internet personas que promulgan conciencia social, cultura y posturas que nos centren en compartir para hacer un mundo mejor.\nSr Conde, por onde anda, hai dous meses que non escribe. Espero o seguinnte post.


A Mariña: O equipo infantil do Maderas Barcia Lourenzá, campión provincial de fútbol sala\nLOURENZÁ / LA VOZ 15/05/2019 05:00 h\nO equipo infantil Maderas Barcia Lourenzá proclamouse este pasado domingo campión provincial de fútbol sala na localidade de Mondoñedo.\nNas semifinais derrotou ao Guitiriz por un marcador de 2 a 0 (goles de Migui) e na gran final que se disputou nun pavillón a rebentar de seguidores laurentinos impúxose por 6 a 4 ao Ribeira, nun partidazo xogado de poder a poder por parte de ambos os equipos.\nOs goles da final: 3 Edu, 1 Manu e 2 Raúl. Dende a directiva queren darlle os parabéns a todo o cadro, en especial ao corpo técnico encabezado por Michael Sante polo labor realizado.\nDende o Maderas Barcia Lourenzá destacan ademais ao equipo benxamín: «Amais tivemos o benxamín Panadería Neli nas finais provinciais de Chantada. Caía derrotado nas semifinais con Santiago de Foz 5-3 (a posteriori campión provincial) e lograriamos o bronce logo de derrotar ao Guitiriz no 3.º/4.º posto por 4-0».\nEn Lourenzá son un exemplo, sen dúbida, na promoción do deporte entre os mozos e as mozas do concello coas súas escolas deportivas, nas diversas modalidades e competicións.\nLourenzá Guitiriz Ribeira A Mariña Foz


Data: Mércores 21 de novembro ás 11:30h.\nPepe Barro (Pontedeume, 1955) é un deseñador con máis de corenta anos de profesión ao que lle gusta tocar todos os xéneros e mesmo procura mesturar uns cos outros, unha práctica que se pode entender como unha lectura da Galiza que renova os seus sinais de identidade: a Selección Galega de Fútbol, a Casa de Rosalía, a caixa de ovos do Pazo de Vilane ou os albariños Terra de Asorei son algúns dos seus traballos. Como profesional independente (1977), asociado no Grupo Revisión (1985) ou desde Barro Deseño (2013), proxecta a identidade corporativa de entidades como a Universidade da Coruña, Consello da Cultura Galega, Xerais, Turgalicia, Denodo ou Culturgal; deseña publicacións como A Nosa Terra, Diario de Galicia, Tempos, ou Sermos Galiza; realiza sitios web como o da Real Academia Galega, ilustra libros como Arnoia, Arnoia ou Cantares gallegos, e mesmo os primeros «cuponazos» da Once. Entre outras exposicións, deseñou a do centenario da Real Academia Galega (2006); Rosalía de Castro, no principio foi o verso (2013); ou a Casa-Museo Manuel Antonio (2011). En 2014 publica o libro non venal O como é o que conta, trinta artigos sobre o deseño, a cultura e a imaxe da cultura, edición de cen exemplares asinados e numerados. En 2016 deseña as exposicións Con-fío en Galicia; Saúde e Terra, irmá(n)s!, centenario das Irmandades da Fala; Galicia 100, obxectos para contar unha cultura. En 2017 conclúe a renovación museolóxica e museográfica da Casa de Rosalía. Recibiu o Premio da Crítica Galega en 1983, o Premio Galicia de Deseño Ateneo de Ourense en 1984, o Premio Xerais á Cooperación Editorial en 2000, o Premio AEPD en 2004 ou o Premio de Honra do Cluster da Comunicación Gráfica de Galicia en 2017. É membro da Asociación Galega de Deseño (DAG).\nPódese ver unha selección de traballos de Pepe Barro en www.grup orevision.net e www.pepebarro.gal\nFoto do autor: Xoán Piñón


Aumenta o número de alumn@ no CEIP Allariz - Xornal de Allariz\nAumenta o número de alumn@ no CEIP Allariz\nO Colexio Público Padre Feijóo de Allariz aumenta o número de alumnos/as no curso que está a piques de comezar.\nSetenta rapaces e rapazas comezarán este ano os seus estudos no CEIP Allariz. Concretamente 56 deles comezarán con 3 anos e 14 en primaria. O aumento sitúa ao alumnado en 415 nenos e nenas de idades comprendidas entre os 3 e os 12 anos, dos cales 133 cursarán educación infantil e 282 educación primaria.\nO director do colexio valora moi positivamente este aumento que “dende que levo traballando aquí non tiveramos un aumento tan grande de alumnos”. E explica as novas incorporacións de pizarras dixitais nas aulas ademais do aumento de actividades extraescolares como robótica, escritura dixital ou xadrez, entre outras.\nO Alcalde, Francisco García, recibe con alegría esta nova que mostra, ademais, o aumento de poboación residente en Allariz, unha vila que ofrece calidade de vida aos seus veciños e veciñas.\nObras no colexio Padre Feijóo\nA brigada municipal está acometendo as últimas obras no centro docente para que estea todo listo ao comezo do novo curso.\nAs melloras, demandadas polo CEIP Allariz, pasan polo pintado e a recuperación dos patios exteriores coa colocación de caucho, no centro de infantil.\nEstela Iglesias\t2017-09-20T10:32:55+00:00\tmartes, 05/09/2017|ACTUAIS, NOVAS, NOVAS ALLARIZ|


A Deputación achega 62.000 € a Gondomar para gasto corrente e iniciativas culturais e deportivas - ValmiñorTV\nInicioGALEGOA Deputación achega 62.000 € a Gondomar para gasto corrente e iniciativas culturais e deportivas\nA Xunta de Goberno da Deputación de Pontevedra vén de aprobar achegas por valor de 89.643,70 euros para cinco concellos da provincia no marco da liña 2 do Plan Concellos. Máis polo miúdo, os concellos que forman parte desta relación aprobada polo goberno provincial son Barro, Cuntis, Gondomar, O Grove e A Guarda, que poderán afrontar gasto corrente novo e impulsar iniciativas relacionadas coa cultura, a promoción do comercio e o deporte.\nCarmela Silva informou que Gondomar recibirá 62.030,62 euros para a III Gala do Deporte, para a organización do Gondoverán, para o XVIII Memorial Manuel Barros e para afrontar gasto corrente novo.\nCon esta nova relación, xa son 41 os concellos que se están a beneficiar da liña 2 do Plan Concellos, que está a permitir ás vilas da provincia desenvolver proxectos culturais, sociais e deportivos así como afrontar gasto corrente novo e o pago de subministracións. Ata o momento, o goberno provincial xa distribuíu 2.309.514,66 euros o que supón o 57,6% da liña 2 que, este ano, ascende a preto dos catro millóns de euros.


BASES DE SELECCIÓN — Concello de Folgoso do Courel\nNOVAS 19 de Junio de 2019 a las 08:00\nBASES PARA A SELECCIÓN DE UN/UNHA AUXILIAR DE AXUDA NO FOGAR EN RÉXIME DE PERSOAL LABORAL TEMPORAL, A XORNADA COMPLETA (100 %) E UN/UNHA AUXILIAR DE AXUDA NO FOGAR EN RÉXIME DE PERSOAL LABORAL TEMPORAL, A XORNADA PARCIAL (43,75 %) NO CONCELLO DE FOLGOSO DO COUREL (LUGO)\nContratación laboral temporal de un/unha auxiliar de axuda no fogar, a xornada completa (100 % da xornada) e un/unha auxiliar de axuda no fogar, a xornada parcial (43,75% da xornada) para realizar tódalas tarefas propias do posto ó servizo deste Concello de Folgoso do Courel (Lugo). Serán contratados/as tanto para a prestación do servizo a persoas valoradas dependentes como a persoas que reciben o servizo por libre concorrencia, financiándose coa achega da Deputación Provincial de Lugo no marco do Plan Único de Cooperación cos Concellos a prestación do servizo por libre concorrencia e pola Xunta de Galicia o servizo prestado a persoas valoradas como dependentes.\nA xornada será de luns a domingos. O Concello poderá poñer horario de mañá ou tarde segundo necesidades do servizo (persoas que haxa que atender e necesidades das mesmas). En casos debidamente xustificados e tendo en conta as características do posto poderase cambiar o horario inicialmente fixado por necesidades do servizo.\nEn caso de vacante do posto por renuncia, baixa ou calquera outro motivo contratarase, por orde de puntuación, a persoa candidata que se presentara á convocatoria e que non resultase seleccionada.\nO/A traballador/a prestará os seus servizos nos lugares que lle sexan asignados pola responsable de servizos sociais deste Concello, tendo en conta as persoas que sexan beneficiarias do Servizo de Axuda no Fogar.\nTódolos desprazamentos que faga a persoa contratada ao abeiro destas bases como consecuencia do exercicio das súas funcións realizaranse mediante vehículo propio ou calquera outro medio pola súa conta pagándose por parte do Concello, exclusivamente, a contía de dezanove céntimos de euro (0,19 €) por quilómetro, tomando como punto de partida e final o domicilio do/a traballador/a no caso en que estea empadroado/a dentro do Termo Municipal de Folgoso do Courel ou a Casa do Concello noutro caso.\nNúmero e denominación do emprego: un/unha auxiliar de axuda no fogar a xornada completa (100 % da xornada) e un/unha auxiliar de axuda no fogar a xornada parcial (43,75 % da xornada)\nModalidade contractual: contratación laboral temporal por obra ou servizo determinado durante un período inicial de 6 meses prorrogables ata un máximo de 3 anos mentres dure o financiamento da Xunta de Galicia e da Deputación Provincial para a prestación do servizo. A xornada será de luns a domingo cos descansos establecidos pola lexislación vixente.\nFuncións: Baixo a coordinación da alcaldesa ou persoa en quen delegue, realizaranse as funcións propias dun/dunha auxiliar de axuda no fogar.\nRetribucións: As establecidas para postos similares do propio Concello. A retribución bruta mensual a xornada completa ascenderá ao importe de mil cento cinco euros con vinte e oito céntimos (1.105,28 €) coa prorrata das pagas extraordinarias incluídas.\ng) Terán preferencia ás persoas que acrediten a cualificación profesional de Atención sociosanitaria a persoas no domicilio, establecida polo Real Decreto 295/2004, de 20 de febreiro, segundo se determina na normativa que a desenvolve A tal efecto, se considerarán os seguintes títulos e certificados:\n• O Título de Técnico en Coidados Auxiliares de Enfermería establecido polo Real Decreto 546/1995, de 7 de abril, ou os títulos equivalentes de Técnico Auxiliar Clínica, Técnico Auxiliar Psiquiatría e Técnico Auxiliar de Enfermería que se establecen no Real Decreto 777/1998, de 30 de abril, ou no seu caso, calquera outro título que se publique cos mesmos efectos profesionais.\n• O Título de Técnico en Atención a Persoas en Situación de Dependencia, regulado polo Real Decreto 1593/2011, de 4 de novembro, ou o título equivalente de Técnico de Atención Sociosanitaria, establecido polo entón Real Decreto 496/2003, de 2 de maio, ou no seu caso, calquera outro título que se publique cos mesmos efectos profesionais.\n• Título de Técnico Superior en Integración Social, establecido polo Real Decreto 1074/2012, de 13 de xullo, ou o título equivalente de Técnico Superior en Integración Social establecido polo entón Real Decreto 2061/1995, de 22 de decembro, para aqueles profesionais que á fecha de publicación do presente Acordo, se encontran traballando na categoría profesional de asistente persoal ou auxiliar de axuda a domicilio.\n• O Certificado de Profesionalidade de Atención Sociosanitaria a Persoas Dependentes en Institucións Sociais, regulado polo Real Decreto 1379/2008, de 1 de agosto, ou no seu caso, calquera outro certificado que se publique cos mesmos efectos profesionais.\n• O Certificado de Profesionalidade de Atención Sociosanitaria a Persoas no Domicilio, regulado polo Real Decreto 1379/2008, de 1 de agosto, ou o equivalente Certificado de Profesionalidade da ocupación de auxiliar de axuda a domicilio, regulado polo entón Real Decreto 331/1997, de 7 de marzo, ou no seu caso, calquera outro certificado que se publique cos mesmos efectos profesionais.\nDe non presentarse persoas que dispoñan da acreditación da titulación requirida e se se acredita, así mesmo, a non existencia de demandantes de emprego na zona por medio de certificado da Oficina de Emprego, poderán contratarse persoas que non conten coa cualificación profesional esixida, de acordo co establecido na Resolución de 11 de decembro de 2017, da Secretaría de Estado de Servizos Sociais e Igualdade, pola que se publica o Acordo do Consejo Territorial de Servicios Sociales y del Sistema para la Autonomía y Atención a la Dependencia, que modifica parcialmente o Acordo de 27 de novembro de 2008, sobre criterios comúns de acreditación para garantir a calidade dos centros e servizos do Sistema para a Autonomía e Atención á Dependencia.\nAs persoas interesadas en formar parte deste proceso selectivo, presentarán a súa instancia no modelo que aparece no Anexo I das presentes bases facendo constar que reúnen todos os requisitos sinalados nestas bases e dirixiranse á alcaldesa do Concello de Folgoso do Courel. Presentaranse debidamente cubertas, no Rexistro Xeral do Concello de Folgoso do Courel ou mediante algunha das formas previstas na Lei 39/2015, de 1 de outubro, do Procedemento Administrativo Común das Administracións Públicas no prazo de tres días hábiles a partir do día seguinte ao da publicación do anuncio da convocatoria no Boletín Oficial da Provincia. A convocatoria publicarase no Boletín Oficial da Provincia, no taboleiro de anuncios do Concello e na páxina web do Concello (https://www.folgosodocourel.es) e os sucesivos anuncios en relación con este proceso publicaranse no taboleiro de anuncios e na páxina web do Concello.\nUnha vez publicado o anuncio no Boletín Oficial da Provincia de Lugo, as bases estarán a disposición de calquera persoa interesada.\nA compulsa da anterior documentación deberaa facer a persoa aspirante que resulte seleccionada.\nRematado o prazo para a presentación de solicitudes por Resolución de Alcaldía acordarase a aprobación da lista provisional de persoas admitidas e excluídas, con especificación, no seu caso, dos motivos de exclusión, a cal se publicará no taboleiro de anuncios da Casa Consistorial e na páxina web do Concello.\nAs persoas aspirantes excluídas disporán dun prazo de 2 días naturais, contados a partires do seguinte ao da publicación do acordo, para poder emendar, no seu caso, o defecto que houbera motivado a exclusión. No suposto de producirse reclamacións deberá tomarse novo acordo estimándoas ou desestimándoas con publicación da lista definitiva no Taboleiro de anuncios. No caso de non presentarse reclamacións polas persoas aspirantes excluídas (de existir) a lista publicada terá carácter definitivo. De non existir persoas aspirantes excluídas, a alcaldesa poderá elevar a definitiva a lista provisional na mesma resolución de aprobación.\nPara a valoración dos méritos e documentación presentada formarase unha Comisión de Valoración formada por un/unha presidente/a, un/unha secretario/a e tres vogais de conformidade co artigo 60 do Estatuto Básico do Empregado Público que serán nomeados por Resolución da Alcaldía que se publicará no taboleiro de anuncios do Concello con suficiente antelación.\nA devandita Comisión elevará acta coa valoración, asinada polos cinco membros da Comisión, á alcaldesa, ós efectos de que proceda á contratación das persoas que obteña unha maior puntuación segundo a acta.\nOs membros dos tribunais deberán absterse de formar parte destes cando concorran as circunstancias previstas no artigo 28 de a Lei 30/1992, notificándoo á autoridade convocante, ou cando realizaran tarefas de preparación a probas selectivas nos cinco anos anteriores á publicación desta convocatoria.\nPara a válida constitución e actuación do Tribunal cualificador, requirirase a presenza de mais da metade dos seus membros, titulares ou suplentes, e sempre a do/a presidente/a e a do/a secretario/a.\nO tribunal queda facultado para resolver as dúbidas que se presenten e tomar os acordos necesarios para a boa orde do proceso selectivo en todo o non previsto nas bases. As decisións adoptaranse por maioría dos votos dos membros presentes e en caso de empate decidirá o voto de calidade do/a presidente/a do tribunal.\nO/A presidente/a da Corporación resolverá segundo a proposta do tribunal, que terá carácter vinculante. De conformidade co do Texto Refundido do Estatuto Básico do Empregado Público, e co fin de asegurar a cobertura do posto de traballo convocado, no caso de producirse a renuncia do aspirante seleccionado, antes do seu nomeamento ou toma de posesión, o Alcalde-Presidente poderá requirir do órgano de selección relación complementaria dos aspirantes que sigan ao proposto, para o seu posible nomeamento.\nA relación coas puntuacións definitivas das persoas candidatas presentadas publicaranse no taboleiro de anuncios do Concello e na páxina web.\n6.- CRITERIOS DE SELECCIÓN DOS/AS TRABALLADORES/AS.-\nA selección farase por concurso oposición cunha puntuación máxima de 10 puntos e de conformidade cos seguintes criterios e puntuacións:\nTerá carácter eliminatorio e consistirá nun exercicio de 10 preguntas que versará sobre aspectos de coñecementos xerais sobre o funcionamento dun concello, procedemento administrativo así como sobre coñecementos específicos en relación as funcións a desenvolver no posto de traballo, segundo o temario que se indica a continuación: O tempo máximo para realizar esta proba será de 30 minutos. Cualificarase de 0 a 5 puntos valorándose cada pregunta con 0,50 puntos. A data e hora de celebración determinarase pola Comisión de valoración unha vez que remate o prazo de presentación de instancias, facéndose público no mesmo anuncio que a lista provisional de persoas admitidas ao proceso.\nEsta proba terá unha puntuación máxima de 5 puntos, sendo necesario acadar para pasar á fase de valoración de méritos 2,5 puntos.\nA fase de concurso terá unha puntuación máxima de 5 puntos e valorarase segundo os seguintes criterios:\nExperiencia acreditada polo desenvolvemento de traballos relacionados aos da praza que se convoca realizados en calquera Administración Pública (0,20 puntos/mes de servizo), non se computarán servizos inferiores a un mes.\nExperiencia acreditada polo desenvolvemento de traballos relacionados aos da praza que se convoca realizados en calquera empresa privada (0,10 puntos/mes de servizo), non se computarán servizos inferiores a un mes.\nPara a xustificación deste apartado, as persoas aspirantes deberán presentar documentación acreditativa dos servizos prestados, ben sexa a través de contrato de traballo acompañado da vida laboral, que poderá ser substituído por un certificado de servizos no caso de Administración Pública. Poderase admitir calquera outro documento con forza probatoria e en que se perciba claramente a duración do contrato, traballo desempeñado e xornada.\nNo suposto de empate a puntos entre varias persoas aspirantes atenderase á maior puntuación obtida por experiencia laboral, de persistir o empate por cursos formativos e finalmente no exame. Só en último caso, por sorteo realizado polo tribunal de selección en presenza das persoas aspirantes afectadas.\nA cualificación final virá determinada pola suma das puntuacións obtidas establecendo a orde definitiva de aspirantes, e publicando no taboleiro de anuncios do Concello e na páxina web a dita puntuación do proceso.\nO Tribunal fará unha proposta de resolución para a contratación ás persoas candidatas que máis puntuación final obtivesen e tendo en conta o requisito xeral referido na base terceira apartado g) no podendo propoñer un número de aspirantes superior ao número de empregos convocados.\nAs restantes persoas candidatas, pola orde de puntuación obtida, poderán ser contratadas, sempre tendo en conta o requisito xeral referido na base terceira apartado g), no caso de que as persoas seleccionadas non asinen o contrato no prazo que se lles sinale ou ben renuncien ao emprego.\nA persoa candidata seleccionada deberá de presentar nas oficinas do Concello, para os efectos de formaliza-lo correspondente contrato no prazo de dez días hábiles a documentación que de seguido se indica en orixinal ou fotocopia debidamente autenticada:\nO modelo de contrato de traballo a utilizar será, para as persoas candidatas seleccionadas, de laboral temporal nos termos dispostos na base segunda.


San Vitorio de Damil: devoción popular á beira do Miño\n28 marzo 2021 14:26 h.\nA Chaira Begonte Río Miño Damil fonte dos panos San Vitorio de Damil\nOs veciños están a recadar fondos para arranxar a histórica capela begontesa do século XVI, rodeada de lendas e na que cada mes de maio se celebraba unha concorrida romaría popular\nUn camiño, en boa parte bordeado de árbores e de vellos valados, leva dende a estrada LU-111 ata a capela e a fonte de San Vitorio de Damil.\nA romaría de San Vitorio, que adoitaba encher de merendas e de vida o tranquilo contorno da capela, celebrábase o día 14 de maio ou na fin de semana máis próxima.\nA tradición di que para curar o mal (sobre todo a sarna), hai que mollar un pano na auga da fonte, lavar con el a parte do corpo afectada e deixalo pendurado nunha póla. Ao ir secando, a doenza vai pasando.\nUn esmoleiro sempre rodeado de coloridas flores á beira da estrada que une O Santo (Vilalba) con Rábade, marca o desvío cara a un lugar onde tradición popular, relixiosidade, natureza e misticismo se fan un. Contan as lendas que San Vitorio baixaba o río nunha lancha, moi enfermo, ata chegar ao lugar onde se ergue unha ermida na súa honra, unhas din porque morreu alí, outras que alí curou grazas ás augas milagreiras dunha fonte.\nFose como fose, o certo é que na parroquia begontesa de San Salvador de Damil, á beira das aguas do Miño, se lle rende tributo ao San Vitorio dende hai séculos. Xa Pascual Madoz, no seu Diccionario Geográfico-Estadístico (1846) facía referencia á existencia desta capela, que data do XVI, e á súa romaría, que perdeu afluencia, pero se mantivo no tempo.\nMalia que o templo precisa dunha intervención —os veciños, co apoio do Concello, teñen un proxecto para restaurala e están a recadar fondos—, iso non lle resta encanto a un espazo no que se ergue garbosa unha vella carballa fendida por un raio quen sabe cando, onde as pedras parecen sempre a piques de relatar milleiros de historias e os panos pendurados das pólas dan conta da fe e da esperanza dos romeiros, co pai Miño como testemuña.\nEl Gobierno gallego se compromete a poner en valor la Torre de Caldaloba\n1-2. Triunfo con sabor agridulce para el Vilalbés


Solar Fotovoltaica - IDAE, Instituto para a Diversificación e Aforro da Enerxía\nInicio > Energías Renovables > Enerxía do Sol > Solar fotovoltaica\nÉ a que xera electricidade. Baséase no denominado efecto fotovoltaico que se produce ao incidir a luz sobre materiais semicondutores. Deste xeito xérase un fluxo de electróns no interior deses materiais e unha diferenza de potencial que pode ser aproveitada.\nUn segundo grupo de aplicacións son as conectadas á rede, que inclúen grandes centrais de potencia e pequenas instalacións asociadas a consumidores domésticos e industrias.\nPor último, temos as aplicacións singulares, dedicadas á alimentación enerxética de obxectos, desde satélites artificiais a reloxos e calculadoras.\nSolarízate É un proxecto técnico divulgativo, froito de dous Convenios de Colaboración consecutivos, asinados polo IDAE e GREENPEACE. O obxectivo de “Solarízate” é instalar enerxía solar fotovoltaica en centros escolares de titularidade pública de España.\nO proxecto conta cunha páxina web específica www.solarizate.org, onde se atopa dispoñible todo o material pedagóxico divulgativo sobre a enerxía solar dirixido a mestres e escolares.\nPrego de Condicións Técnicas de Instalacións Illadas de Rede (PDF - 282 KB) (0,38 Mb) Requisitos para facer unha instalación, criterios de deseño, etc. Prego de Condicións Técnicas de Instalacións Conectadas á Rede (PDF - 768 KB) (1,36 Mb) Requisitos para facer unha instalación, criterios de deseño, etc. © IDAE Instituto para a Diversificación e o Aforro da Enerxía.


O cuarto satélite da Universidade de Vigo, en órbita dende este xoves para loitar contra o lume - Praza Pública\nEquipo de investigación da Uvigo co satélite na EE de Telecomunicacións © Universidade de Vigo\nSerá posto en órbita na mañá do xoves a través dunha nave Soyuz lanzadas dende a base espacial rusa de Vostochny\nO cuarto satélite da Universidade de Vigo, LUME-1, será posto en órbita na mañá deste xoves 27 de decembro a través dunha nave Soyuz lanzada dende a base espacial rusa de Vostochny, en Siberia. O primeiro pase sobre Galicia producirase ás 11 da mañá.\nNos últimos producíronse atrasos con respecto ao calendario inicialmente previsto, que proxectaba o lanzamento para este martes 25. Porén, comprobación de última hora relacionadas coa meteoroloxía ou con algún elemento técnico, acosellaron reprogramar a posta en órbita deste nanosatélite, que sucede aos anteriores dispositivos creados na Universidade de Vigo: XaTcobeo (2012), Humsat-D (2013) e Serpens (2015).\nToma o relevo dos anteriores dispositivos creados na Universidade de Vigo: XaTcobeo (2012), Humsat-D (2013) e Serpens (2015)\nInserido no proxecto FireRS de loita contra os lumes forestais, no que ademais da Universidade de Vigo participan a Universidade de Porto e o CNRS francés, LUME-1 é un satélite cubesat tipo 2U, cunhas dimensións pequenas (20 cms x 10 cms x 10 cms e un peso de 2,1 quilogramos). A súa misión fundamental será dar soporte de comunicación bidireccional a sensores de terra que detectan lume, desenvolvidos polo grupo Cima da Universidade de Vigo, así como prover unha conexión cos avións non tripulados, UAVs, deseñados na Facultade de Enxeñaría da Universidade de Porto.\nO obxectivo de Fire-RS é que os sensores de terra detecten lumes e envíen as alertas ao cubesat, que rebotará a información á estación do campus das Lagoas-Marcosende. Desde alí, a información reenviarase ao centro de control de vehículos non tripulados de Toulouse, que ordenará a drones que sobrevoen a zona para recoller máis información.\nO satélite foi sometido durante meses a un gran número de probas nas instalacións da UVigo © Universidade de Vigo\nO obxectivo de Fire-RS é que os sensores de terra detecten lumes e envíen as alertas ao cubesat, que rebotará a información á estación do campus das Lagoas-Marcosende\nCo seu lanzamento culminará o traballo que durante máis dun ano e medio desenvolveron 17 persoas na Universidade de Vigo: 10 investigadores contratados; seis estudantes e dous profesores en tarefas de coordinación, pertencentes todos e todas ás escolas de Enxeñería Industrial, de Telecomunicación e Informática. Nos meses previos ao lanzamento, o satélite completou "un esixente calendario de probas, incluídas as de aceptación de todos os subsistemas, así como a verificación do satélite a nivel do sistema", destaca Fernando Aguado, investigador responsable da Agrupación Aeroespacial da Universidade de Vigo.\nUnha vez que o satélite estea en órbita, o equipo de operacións estará constituído por tres ou catro persoas que se irán alternando durante os diferentes pases, estando previsto que haxa catro pases cada día: dous pola mañá e dous pola tarde.\nO LUME-1, con dous dos investigadores do equipo © Universidade de Vigo\n25 satélites nos vindeiros anos\nO pasado ano constituíuse en Vigo unha Unidade Mixta de Investigación que levará a cabo o deseño, fabricación, lanzamento e operación dunha rede de 25 nanosatélites\nO pasado ano presentouse en Vigo unha Unidade Mixta de Investigación, formada polo Centro de Innovación Aeroespacial de Galicia (CINAE) da Universidade de Vigo e a empresa Aistech Space S.L. A entidade, que conta cunha axuda de 700.000 euros da Axencia Galega de Innovación (GAIN), levará a cabo o deseño, fabricación, lanzamento e operación dunha rede de 25 nanosatélites co obxectivo de obter datos de posicionamento de buques e avións, xunto con fotografías térmicas da superficie terrestre e recompilar datos de redes de sensores distribuídas polo planeta.\nNa presentación da unidade mixta, Fernando Aguado lembrou o traballo desenvolvido na Universidade de Vigo e en Cinae que a día de hoxe suman o 42% dos satélites desenvolvidos e lanzados en España, ao tempo que avanzou que “no período 2019-2020 se lanzarán desde Galicia catro satélites adicionais, co que Cinae terá deseñado e lanzado o 65% dos satélites fabricados en España ata esa data. É un feito tremendamente significativo”.\nBaixo estas liñas, o vídeo da retransmisión do lanzamento


Estadías formativas Consello de Cooperación Bibliotecaria | Rede de Bibliotecas de Galicia\nEstadías formativas Consello de Cooperación Bibliotecaria\nO Consello de Cooperación Bibliotecaria do Ministerio de Cultura e Deporte, pon en marcha un proxecto piloto de Estadías Formativas no territorio nacional.\nEste proxecto será o punto de partida dun plan de mobilidade que ten como finalidade contribuír á mellora das competencias profesionais e á formación en áreas específicas de traballo dos bibliotecarios españois de calquera tipoloxía de bibliotecas (públicas, universitarias, especializadas, escolares, nacionais e rexionais), mediante a realización de estadías curtas de formación en diferentes centros bibliotecarios dependentes de diferentes administracións e organizacións.\nEste proxecto pretende fomentar a cooperación e interrelación entre profesionais, ofrecendo estadías dunha duración de 2 a 5 días para levarse a cabo en bibliotecas e centros de documentación, co obxectivo de convertirse nunha oportunidade de formación, acceso a boas prácticas e punto de partida para compartir proxectos.\nAs estadías realizaranse entre maio e novembro de 2019 e a oferta do programa terá un máximo de 90 beneficiarios. A convocatoria está aberta a profesionais de todo tipo de bibliotecas, que deberán cubrir o formulario en liña dispoñible na sede web do Consello de Cooperación Bibliotecaria.\nA Subdirección Xeral de Coordinación Bibliotecaria do Ministerio de Cultura e Deporte, asumirá a xestión do desprazamento e proporcionará unha axuda de alomenos 200€ para a mobilidade do beneficiario.\nNa seguinte ligazón poderedes atopar as bases da convocatoria, as estadías ofertadas e o formulario de solicitude: Estadías formativas 2019\nDesde aquí animamos a todos os bibliotecarios da Rede a que aproveiten esta oportunidade de coñecer outras formas de traballar.